Source: http://m.sermitsiaq.ag/kl/kalaallit-airportsakulerunnasi-akit-uagut-aalajangersassavagut
Timestamp: 2018-05-26 13:36:42+00:00

Document:
Kalaallit Airports: Akulerunnasi - akit uagut aalajangersassavagut | Sermitsiaq.AG
Kalaallit Airports: Akulerunnasi - akit uagut aalajangersassavagut
Kalaallit Airports, mittarfinnik nutaanik sanaartornissamut ingerlatsinissamullu akisussaaffilerneqarsimasoq, piumasaqarpoq Naalakkersuisut mittarfissani nutaani akinut, akinullu tunngaviusunut, akilerussinnaatitaassanngitsut.
Sunday, 15. April 2018 - 08:01
Nuummi, Ilulissani aamma Qaqortumi mittarfiit sananeqarnissaannut aningaasalersorneqarneqarnissaannullu sinaakkutissatut piumasaqaatit pillugit tusarniaassummut akissummi Kalaallit Airportip Attaveqaqatigiinnermut Naalakkersuisoqarfimmut akissutaani takuneqarsinnaavoq ingerlatseqatigiiffik inatsisissatut siunnersuummi aalajangersakkanut arlalinnut isumaqataanngitsoq.
Kalaallit Airports apriilip 16-anni erseqqissaateqarput – nal. 11:30
Kalaallit Airports A/S-ip allaaserisamut atatillugu uku erseqqissaatigerusuppai:
Kalaallit Airports‐ip nammineerluni ilaasunut timmisartunullu akigititat aalajangersarsinnaanissaat piumasaqaatigisimagaa, tamannalu pissutigalugu inatsisissatut siunnersuummi §10, imm. 3 peerneqassasoq ingerlatseqatigiiffiup kissaatigisimagaa,
Aviisimi Sermitsiaq‐mi innersuussutigineqarpoq imatut qulequtserlugu: “Akulerunnasi ‐ akit uagut aalajangersassavagut”.
Tamanna eqqunngilaq.
Akigititanik aalajangersaasarnermut maleruagassat
Naalakkersuisut namminneq inatsisissatut siunnersuutaanni §10, imm. 1‐imi aammalu inatsisissatut siunnersuummi §10, imm. 1‐imut aamma 2‐imut nassuiaatini ilaareerpoq, imatut oqaasertaqarluni:
”Kalaallit Airports A/S‐ip akit akinullu tunngaviusut niuernermik piumasaqaatit tunngavigalugit aalajangersartassavai.
Akit akinullu tunngaviusut aalajangersarneqarnerini ingerlatseqatigiiffiup pisussaaffini, taakkununngalu taarsigassarsititsisunut pisussaaffii ilanngullugit naammassisinnaassagai naatsorsuutigineqarpoq.”
§10, imm. 3‐ip peerneqarnissaanut Kalaallit Airports‐ip siunnersuuteqarneranut pissutaasoq tassaavoq, aalajangersakkap taassuma aammalu §10, imm. 1‐imi aamma imm. 2‐imi aalajangersakkap imminnut assortuunnerat.
Kalaallit Airports A/S‐ip tamatuma saniatigut oqaatigaa, §10, imm. 3‐imi aalajangersakkap attatiinnarneqarnissaa kissaatigineqarpat, erseqqissaneqartariaqartoq akigititat innersuussutigineqartut tassaasut ilaasunut timmisartunullu akitsuutit. Naalakkersuinikkut akuleruttoqassanngitsoq Aviisi Sermitsiap innersuussutigaa Kalaallit Airports‐ip tusarniaanermut akissuteqaammini ”kissaatigigaa ..., naalakkersuinikkut akuleruttoqartannginnissaanut aalajangersaasoqassasoq”. Tamanna eqqunngilaq. Namminersorlutik Oqartussat ingerlatseqatigiiffiutaannut Naalakkersuisut malittarisassiaat malillugit naalakkersuinikkut akuleruttoqannginnissaanut tunngaviusoq atuutereerpoq, aammalu nutaajunngitsup taassuma atuutsinneqarnissaa Kalaallit
Airports‐ip kissaatigalugu. Namminersorlutik Oqartussat ingerlatassaminnik aktiaatileqatigiiffik nammineerluni siulersuisoqartoq pisortaatitaqartorlu aqqutigalugu aaqqissuussinissamik aalajangiussigaangata, ingerlatseqatigiiffimmi pisortaatitat ingerlatseqatigiiffimmut.
Aalajangiisinnaarusupput
Kalaallit Airport kissaateqarpoq atuisussat akiliutigisartagassaannut nammineerluni akinik aalajangiisarnissaminut. Kalaallit Airportip tusarniaassummut illuatungiliilluni taama piumasaqarnera iluatsissappat, inatsisissamullu siunnersuummut allannguisoqarluni, taava Kalaallit Airportip akitiginniagai Naalakkersuisuinit akuerineqaqqaartassanngillat.
Tusarniaanermut akissummi takuneqarsinnaavoq paragraf 10 stk. peerneqartussanngortoq. Titarneqarsimavormi:
Imm. 3. Akit akinullu tunngaviusut, kiisalu taakkununnga allannguutissat Naalakkersuisunit akuerineqartassapput.
Naalakkersuinikkut akuleruttoqartassanngitsoq
Taamaalilluni Kalaallit Airportimit kissaatigineqarpoq naalakkersuinikkut akuleruttoqartannginnissaanut aalajangersaasoqarnissaanut. Aamma paragraf 9-imi aalajangersagasassatut allanneqareersimavoq ”Ingerlatseqatigiiffimmut maleruaqqusat naapertorlugit suliaqarnini ingerlatissavaa. Ingerlatseqatigiiffiup suliaqarnera tamarmiusoq niuernermik tunngaveqartumik ingerlanneqassaaq”.
Tusarniaanermut akissummi takuneqarsinnaavoq Kalaallit Airportip siunnersuummi immikkoortut arlallit nungusarneqarnissaat kissaatigigaa, taamatullu aamma paragraffit arlallit ilassuteqarfigineqarnissaat kissaatigisimagaa.
Allannguutissatut siunnersuutit arlallit
Kalaallit Airportimit ilaatigut kissaatigineqarpoq ingerlatseqatigiiffik ingerlatseqatigiiffinnik allanik aamma pilersitsisinnaatitaassasoq, taamaalilluni ingerlatseqatigiiffiit pilersinneqartut Kalaallit Airportip suliassaasa ilaannik ingerlatsisinnaassammata.
Ingerlatseqatigiiffiup samma kissaatigaa aningaasaliissutit ukiumoortumik nalimmassarneqartarnissaat, taamaalilluni akit qaffannerani aningaasaliissutit eqqortorneqartannginnissaat anguniarlugu.
Kalaallit Airportip Ilulissani aamma Nuummi mittarfiit ingerlatilissagai siunertaavoq, kisianni aamma taakkunani nunatat mingutsinneqarsimassangaluarpata saliinissamut piginnittuusimasut akisussaatinneqassasut Kalaallit Airportimit piumasarineqarpoq.
Aningaasartuutissat ilisimaneqanngitsut - qujaannarpugut
Kalaallit Airport sanaartorfissagissaaneq nunalu tamakkerlugu pilersaarusiortarnermut malittarisassatut aalajangersagassatut inatsisissami siunnersuummi aalajangersarneqartuni paragraf 11-imi aalajangersakkanut akisussaatinneqarusunngilaq.
Siunnersuummimi allassimavoq ”Nuummi aamma Ilulissani nunani tamalaani mittarfinnik kiisalu Qaqortumi nunap immikkoortuani mittarfimmik kapitali 2 naapertorlugu sanaartornermut atatillugu, pisortanit ingerlanneqartumik attaveqaqatigiinnermik pilersitsinissamik pisariaqartinneqalersunik sanaartornissamut aningaasartuutit akilerneqarnissaat pillugu Naalakkersuisut kommuninut isumaqatigiissusiorsinnaassapput”.
Paragraffimi tassani immikkoortoq 2 titarneqarsimavoq Kalaallit Airportimillu inatsisissatut siunnersuummi ilaasariaqanngitsoq isumaqarfigineqarluni.
Akiligassitsikkusunngillat
Ingerlatseqatigiiffiup kissaatiginngisaa tassaavoq Naalakkersuisut ingerlatseqatigiiffimmut akiliisussanngortinneqarsinnaanerat.
Oqaaseqatigiimmi uku titarneqarsimapput:
Mittarfinni pingasuni attaveqaqatigiinnermik pilersitsinissamik pisariaqartinneqalersunik sanaartornissamut aningaasartuutit agguarneqarnissaannik Naalakkersuisut Kalaallit Airportimut isumaqatigiissusiorsinnaapput.

References: §10
 §10
 §10

§10
 §10
 §10